DA Den Europæiske Unions Tidende C 143/139

Det Europæiske Økonomiske og Sociale Udvalgs udtalelse om forslag til Europa-Parlamentets og Rådets direktiv om ændring af Europa-Parlamentets og Rådets direktiv 2006/126/EF, for så vidt angår kørekort med et førerkorts funktioner

KOM(2011) 710 endelig — 2011/0327 (COD)

2012/C 143/28

Ordfører: Jan SIMONS

Europa-Parlamentet og Rådet besluttede henholdsvis den 17. november og den 14. december 2011 under henvisning til artikel 91 og 304 i traktaten om Den Europæiske Unions funktionsmåde at anmode om Det Europæiske Økonomiske og Sociale Udvalgs udtalelse om:

Forslag til Europa-Parlamentets og Rådets direktiv om ændring af Europa-Parlamentets og Rådets direktiv 2006/126/EF, for så vidt angår kørekort med et førerkorts funktioner

COM(2011) 710 final – 2011/0327 (COD).

Det forberedende arbejde henvistes til EØSU's Faglige Sektion for Transport, Energi, Infrastruktur og Informationssamfundet, som vedtog sin udtalelse den 3. februar 2012.

Det Europæiske Økonomiske og Sociale Udvalg vedtog på sin 478. plenarforsamling den 22.-23. februar 2012, mødet den 22. februar 2012, følgende udtalelse med 122 stemmer for, 5 imod og 12 hverken for eller imod:

1. Konklusioner og henstillinger

1.1 Med det formål at sikre en ensartet anvendelse af lovgivningen vil det efter EØSU's opfattelse være tilrådeligt at vælge en forordning frem for et direktiv, således at det forhindres, at hvert enkelt land fortolker lovgivningen på sin egen måde.

1.2 Udvalget bakker op om Kommissionsforslagets endelige mål om, at en integration af førerkortets funktioner i kørekortet skal resultere i en bedre overholdelse af de sociale bestemmelser vedrørende køre- og hviletider. Forudsætningen for en entydig, praktisk gennemførlig og effektiv lovgivning er imidlertid, at en række problemer, som sammenfattes på ikke-udtømmende vis under punkt 4 i denne udtalelse, løses.

1.3 Hvis der ikke kan findes en løsning på disse problemer, anbefaler udvalget, at der gennemføres en undersøgelse af den eksisterende relevante lovgivnings kompatibilitet, og at denne ændres på en måde, som sikrer, at der ikke opstår noget tab af funktionalitet for de forskellige generationer af digitale fartskrivere. EØSU anbefaler, at arbejdsmarkedets parter, producenter af fartskrivere og kontrolinstanser inddrages i denne undersøgelse.

1.4 Udvalget stiller spørgsmålstegn ved det af Kommissionen anslåede fald i de administrative byrder på 100 mio. EUR om året. EØSU mener, at det er nødvendigt at give en passende begrundelse herfor. Kommissionens konsekvensanalyse giver ikke et tilstrækkeligt grundlag for denne konklusion.

1.5 Hvis integrationen af førerkortet i kørekortet bliver en realitet, anbefaler udvalget, at der indgås effektive aftaler med ikke alene AETR-landene, men også ikke-AETR-landene, så det sikres, at de aktuelle bestemmelser håndhæves og kontrolleres på en ensartet og retfærdig måde.

1.6 Udvalget opfordrer Kommissionen til at redegøre for, hvordan den vil løse de i punkt 4 nævnte problemer vedrørende integration af førerkortet i kørekortet vha. én enkelt mikrochip. Eventuelt vil det være en mulighed at anbringe to særskilte mikrochips på kørekortet, hvilket dog højst sandsynligt ikke vil løse alle problemer.

2. Indledning

2.1 Den 11. november 2011 offentliggjorde Kommissionen sit »Forslag til Europa-Parlamentets og Rådets direktiv om ændring af Europa-Parlamentets og Rådets direktiv 2006/126/EF, for så vidt angår kørekort med et førerkorts funktioner« COM(2011) 710 final. Europa-Parlamentet og Rådet har i henhold til EUF-traktatens artikel 91 og 304 anmodet om EØSU's udtalelse om forslaget.

2.2 Udvalget bifalder, at det spørges til råds om dette forslag, idet dette emne efter udvalgets mening har betydning for udformningen af bedre sociale bestemmelser i den erhvervsrelaterede passagerbefordring og godstransport ad landevej.

2.3 Kommissionens forslag følger op på forslaget til en forordning om ændring af forordning nr. 3821/85 om kontrolapparatet inden for vejtransport (fartskriverforordningen) og om ændring af forordning nr. 561/2006 om køre- og hviletidsbestemmelser for chauffører.

2.4 Hvad angår de i punkt 2.3 nævnte forordninger vedtog udvalget på sin plenarforsamling den 7. december 2011 (1) en udtalelse, hvor det blev fastholdt, at »udvalget ser positivt på den af Kommissionen tilstræbte integration af førerkortets funktioner i kørekortet, der har til formål at øge sikkerheden og så vidt praktisk muligt mindske de administrative byrder«.

2.5 Kommissionsforslaget omhandler integrationen af førerkortets funktioner i kørekortet, hvilket ifølge Kommissionen vil mindske risikoen for svindel og reducere de administrative omkostninger på lang sigt, idet der kun skal udstedes og betales for ét dokument i stedet for to. Kommissionen vurderer, at den årlige besparelse vil beløbe sig til ca. 100 millioner EUR.

3. Generelle bemærkninger

3.1 Udvalget går ind for en ensartet lovgivning, så der opstår færrest mulige misforståelser i forbindelse med fortolkningen heraf. Kommissionen har nok valgt et direktivforslag, fordi bestemmelserne vedrørende kørekortet også er fastlagt i form af et direktiv, men det giver medlemsstaterne et spillerum til at foretage egne fortolkninger. Udvalget rejser spørgsmålet, om det ikke ville være mere oplagt med en forordning.

3.2 Det bagvedliggende formål med Kommissionens forslag, nemlig en bedre håndhævelse af de sociale bestemmelser for vejtransporten i kombination med en reduktion af svindel og administrative byrder, støttes af udvalget, men det er af den opfattelse, at et antal problemer, som nævnt i punkt 4, først må løses.

3.3 Hvad angår den anslåede besparelse i de administrative byrder på 100 mio. EUR årligt, som fremgår af Kommissionens konsekvensanalyse, mener udvalget, at førerkortets integration i kørekortet ikke i sig selv er nogen garanti for denne besparelse. Integration af dokumenter betyder ikke, at der automatisk er tale om større effektivitet og omkostningsbesparelser.

3.4 Udvalget stiller spørgsmålstegn ved, om Kommissionens forslag om en integration af førerkortet i kørekortet giver tilstrækkelige garantier for chaufføren, hvis denne kører i et AETR-land uden for EU og kontrolleres der. Udgangspunktet for introduktionen af ny lovgivning må være, at der indgås klare aftaler med ikke alene de andre AETR-lande, men også med ikke-AETR-lande, om håndhævelse af og kontrol med efterlevelsen af bestemmelserne.

3.5 Hvis der ikke kan findes nogen entydig løsning på de problemer, som knytter sig til Kommissionens forslag, og som bl.a. nævnes i dette og de efterfølgende punkter, anbefaler udvalget, at der gennemføres en undersøgelse af den eksisterende relevante lovgivnings kompatibilitet, og at denne ændres på en måde, som sikrer, at der ikke opstår noget tab af funktionalitet for de forskellige generationer af digitale fartskrivere. Det vil være hensigtsmæssigt at inddrage alle relevante aktører, nemlig arbejdsmarkedets parter, producenter af fartskrivere og kontrolinstanser.

4. Særlige bemærkninger

4.1 Kommissionen gør det efter udvalgets opfattelse ikke tilstrækkeligt klart, hvordan den vil løse problemerne med integration af førerkortet i kørekortet vha. én enkelt mikrochip.

4.1.1 Et eksempel er en overtrædelse af køre- og hviletidsbestemmelserne: dette kan resultere i en inddragelse af kørekortet. I mange tilfælde vil dette være en uforholdsmæssig reaktion.

4.1.2 Specifikationerne for en chip til førerkortet er ikke de samme som for kørekortet. Betyder dette, at lovgivningen for digitale fartskrivere skal tilpasses?

4.1.3 Reglerne for inddragelse af henholdsvis et førerkort og et kørekort er forskellige. Disse bestemmelser er fastlagt i såvel EU- som national lovgivning og er derfor vanskelige at harmonisere.

4.1.4 Kørekortet kan i nogle lande bruges som et identitetskort. Hvis chaufføren bruger kørekortet som legitimation, vil vedkommende være nødt til at tage kortet ud af holderen. Det er imidlertid forbudt at fjerne førerkortet fra registreringsapparatet under registreringsperioden og under kørsel eller andre aktiviteter.

4.1.5 Nogle medlemsstater anvender allerede en kombination af et bevis for faglige kvalifikationer for chauffører og kørekortet. En integration af førerkortet vil resultere i en udbredelse af det kombinerede kort.

4.1.6 Konsekvenserne af det integrerede fører- og kørekort kan få betydning for AETR-aftalen. Disse følgevirkninger skal kortlægges og afklares, inden Kommissionens forslag godkendes.

4.1.7 Ifølge Kommissionens forslag skal mikrochippen til kørekortet tillige omfatte funktionerne i førerkortet. Imidlertid udgør de to forskellige specifikationer for disse dokumenter et problem. Udvalget kunne forestille sig, at der anbringes to mikrochips i stedet for én på kørekortet.

Bruxelles, den 22. februar 2012 Staffan NILSSON Formand for Det Europæiske Økonomiske og Sociale Udvalg

(1) EUT C 43 af 15.2.2012, s. 79-81.